Springbokrugby is (hopelik) op die regte padAllister Coetzee (Foto: Twitter) Dís mos soos rugby gespeel moet word, dis mos die paadjie wat die nuwe Springbok-afrigter, Allister Coetzee, moet stap en dis mos die plan om die All Blacks te klop. Dis nie ek wat só sê nie, dit was die kommentaar van Nick Mallett en Naas Botha ná Saterdag se Superrugby-wedstryde tussen die Lions en Stormers op Ellispark en die Bulls teen die Reds op Loftus Versfeld – en voeg sommer daarby die Cheetahs se vermorseling van die Sunwolves Vrydagaand in Bloemfontein. Dit was nie basketbal nie, soos wat die Engelse joernalis Stephen Jones Superrugby `n paar jaar gelede bestempel het. Daar is nie afgewyk van die basiese beginsels nie, die agttalle het mekaar met mening aangedurf, daar is geskrum, gemaal en getêkkel. Dit was die soort spel wat die toeskouers in hul duisendtalle na Ellispark laat opruk het (einste op `n Saterdagaand ). Nou is die vraag, sal Coetzee en sy Bok-afrigtinspan daarby inkoop? Aan die voorspelers behoort daar nie gekarring te word nie, want hulle voer al jare lank hul primêre taak reg uit. Die voorspeler-spens is vol, want daar is `n rits stutte en hakers, vurige jong slotte soos RG Snyman en Andries Ferreira wat saam met Eben Etzebeth, Lood de Jager en Pieter-Steph du Toit diep voetspore kan trap en van losvoorpslers is daar oorgenoeg. Dit bring my uit by die groot kwelvraag. Is dit nie nou die regte tyd vir Coetzee om die bul by die horings te pak en net spelers wat in Suid-Afrika speel, vir die Bokke te oorweeg nie? Jare lank was Saru se “beleid” dat oosese spelers net in uitsonderlike gevalle gekies moet word en net as hulle beter as `n plaaslike speler is. Ja, Bryan Habana, Bismarck du Plessis en Duane Vermeulen sal nog baie waarde kan toevoeg, maar kom ons probeer die bloeding te stop deur, nes Nieu-Seeland, net spelers te kies wat plaaslik speel. Die Iere kom in Junie in drie toetse teen die Bokke te staan. `n Groot uitdaging, maar werklikwaar, sal hulle die Bok-voorspelers in toom kan hou? Sal hulle agterlangs kan keer as die Bokke met talentvolle en vaardige spelers die bresse slaan. Ja, ja, ja – die alewige kwotas sal krap, sal die groot argument wees. Maar is Cheslin Kolbe werklik swakker as Willie le Roux? Is Elton Jantjies nie die beste losskakel nie? Is dit nie nou die regte tyd dat Trevor Nyakane by Jannie du Plessis, Coenie Oosthuizen of Beast Mtawarira oorneem nie? Sal Nizaam Carr nie die plek van Vermeulen teen die Iere kan volstaan nie? Ek vra maar net.